
ΔΕΛΤΙΟ  ΤΥΠΟΥ
Επιτυχής Διοργάνωση Εργαστηρίου για την Προώθηση Βιώσιμων Πρακτικών και Εργαλείων 
στο πλαίσιο του έργου ECOBASE

Με επιτυχία πραγματοποιήθηκε τη Δευτέρα 5 Οκτωβρίου 2026, στο Λιμάνι Αμφιλοχίας, στο πλαίσιο της 3ης Αγροτικής Έκθεσης Αμφιλοχίας «AGRO AMFI 2026», το Εργαστήριο για την προώθηση βιώσιμων πρακτικών και εργαλείων του έργου ECOBASE – «Οικολογικές λύσεις βασισμένες στη φύση για τον μετριασμό της υποβάθμισης του εδάφους».
Η εκδήλωση υλοποιήθηκε από το Επιμελητήριο Αιτωλοακαρνανίας, σε συνεργασία με το Τμήμα Γεωπονίας του Πανεπιστημίου Πατρών, Επικεφαλής Εταίρο του έργου ECOBASE,  αποτέλεσε δε μια ουσιαστική ευκαιρία ενημέρωσης και ανταλλαγής γνώσης γύρω από τη βιώσιμη διαχείριση του εδάφους και την αξιοποίηση σύγχρονων εργαλείων για την υποστήριξη της γεωργικής πρακτικής.
Τους συμμετέχοντες καλωσόρισαν η Αντιδήμαρχος Τουρισμού του Δήμου Αμφιλοχίας, Ειρήνη Φίλου, και ο Β΄ Αντιπρόεδρος του Επιμελητηρίου Αιτωλοακαρνανίας, Γεώργιος Φωλιάς, οι οποίοι υπογράμμισαν τη σημασία της διαχρονικής στήριξης πρωτοβουλιών για την αγροτική ανάπτυξη, καθώς και της συνεργασίας μεταξύ της ακαδημαϊκής κοινότητας, των θεσμικών φορέων και του επιχειρηματικού κόσμου για τη βιώσιμη ανάπτυξη του κλάδου.
Στη συνέχεια, η Ερατώ Μαλισιάνου, Τεχνική Σύμβουλος του Επιμελητηρίου Αιτωλοακαρνανίας για την υλοποίηση του έργου ECOBASE, παρουσίασε τους βασικούς στόχους και τις δράσεις του έργου, τον ρόλο του Επιμελητηρίου, καθώς και σημαντικά ορόσημα για την εξέλιξη του έργου όπως η εγκατάσταση σταθμών μετεωρολογικής και κυρίως επίγειας παρακολούθησης εδάφους στην Αιτωλοακαρνανία.
Ακολούθως, ο Δρ. Τριαντάφυλλος Τατούλης, συνεργάτης του Επιμελητηρίου Αιτωλοακαρνανίας, ανέπτυξε το θέμα των βιώσιμων πρακτικών για την υγεία του εδάφους, εστιάζοντας στον τρόπο με τον οποίο μπορούν να επιλέγονται, να εφαρμόζονται και να αξιολογούνται οι κατάλληλες πρακτικές με βάση τις πραγματικές ανάγκες και τα διαθέσιμα δεδομένα για το έδαφος.
Στο δεύτερο μέρος του Εργαστηρίου πραγματοποιήθηκε ζωντανή επίδειξη της πλατφόρμας ECOBASE από τον Δημήτριο Τσεσμελή, Επίκουρο Καθηγητή του Τμήματος Γεωπονίας του Πανεπιστημίου Πατρών. Οι συμμετέχοντες είχαν τη δυνατότητα να γνωρίσουν στην πράξη τη λειτουργία και τις δυνατότητές της, καθώς και να ενημερωθούν για τον τρόπο αξιοποίησής της σε πραγματικές συνθήκες.
Μέσα από τις παρουσιάσεις, τη ζωντανή επίδειξη και τις συζητήσεις που ακολούθησαν, αναδείχθηκε η σημασία της ορθολογικής αξιοποίησης των δεδομένων του εδάφους, της επιλογής κατάλληλων πρακτικών και ψηφιακών εργαλείων.
Τον συντονισμό της εκδήλωσης πραγματοποίησε ο Γεώργιος Ρόμπολας, ο οποίος υπογράμμισε, μεταξύ άλλων, τη σημασία του έργου, καθώς και την αξία της συνεργασίας και της ανταλλαγής γνώσεων για την αντιμετώπιση των σύγχρονων προκλήσεων και τη δημιουργία καλύτερων προοπτικών για τον αγροδιατροφικό τομέα.
Κάθε ενδιαφερόμενος μπορεί να περιηγηθεί στην πλατφόρμα ECOBASE μέσω του συνδέσμου: https://dss.ecobase-adrion.eu, εισάγοντας τα ακόλουθα στοιχεία πρόσβασης: 
email: demo.farmer@gee.com 
password: demo.farmer
Η πλατφόρμα έχει ως στόχο την παρακολούθηση δεδομένων σε πραγματικό χρόνο, την παροχή δυνατοτήτων πρόγνωσης και τη διατύπωση στοχευμένων συστάσεων για τη διαχείριση του εδάφους και τη διατήρηση της βιοποικιλότητας. Για την περιοχή, ιδιαίτερη έμφαση δίνεται σε ζητήματα όπως η διάβρωση του εδάφους, ο οργανικός άνθρακας, η συμπίεση, η διαχείριση των θρεπτικών στοιχείων, η αλατότητα και η διαχείριση της άρδευσης.
Η αξιοποίηση τέτοιων σύγχρονων εργαλείων δημιουργεί σημαντικές προοπτικές για τη διατήρηση ενός υγιούς και παραγωγικού εδάφους, ικανού να στηρίξει την παραγωγή ποιοτικών, ασφαλών και ανταγωνιστικών αγροδιατροφικών προϊόντων υψηλής προστιθέμενης αξίας, ενισχύοντας παράλληλα τις δυνατότητες εξωστρέφειας και πρόσβασης στις διεθνείς αγορές.
Το Επιμελητήριο Αιτωλοακαρνανίας, μέσα από τη συμμετοχή του στο έργο ECOBASE, συνεχίζει να στηρίζει δράσεις που ενισχύουν τη μεταφορά γνώσης, την καινοτομία και την υιοθέτηση βιώσιμων πρακτικών, συμβάλλοντας στην ενδυνάμωση του κλάδου και στη μετάβασή του προς ένα πιο ανθεκτικό και βιώσιμο παραγωγικό μοντέλο.
Περισσότερες πληροφορίες για το έργο, είναι διαθέσιμες στην επίσημη ιστοσελίδα του https://ecobase.interreg-ipa-adrion.eu/ 

